**Disco Judas** var et band fra Oslo som eksisterte på 1990-tallet. Bandet spilte industriell tungrock "med techno- og ambient-elementer".

Bandet gikk først flere år med å spille konserter før de ga ut noe musikk. Disco Judas fikk flere positive konsertanmeldelser i norsk presse. "Disco Judas spiller fremtidens musikk", fastslo *Nordlands Framtid*.
Liveshowene inneholdt videoprojeksjon og lysshow. Lysshowet var en måte å kompensere for at bandet ikke hadde en naturlig frontfigur, siden vokalisten satt bak trommesettet.

I desember 1997 slapp bandet en selvtitulert EP med slippkonsert på John Dee. Minialbumet fikk terningkast 4 i *Nordlands Framtid*, blant annet med skussmål for å være "Tøft rått, og tidvis ganske så hektende".

I 1999 kom albumet *Reservoir* på den egne labelen Subzero Productions med distribusjon fra MNW. Releaseturneen gikk til Fauske, Harstad, Bodø, Bergen, Drammen, Sogndal, Ås, Bø og Oslo. Albumkritikken begynte med terningkast 4 i *Aftenposten Aften*. Bandet lyktes i å male fram mørke stemninger og "blytunge lydmalerier". Asbjørn Bakke trakk litt for komposisjonene og evnen til å overraske, særlig i form av refrengene. På sitt beste kunne bandet levere "et mesterverk av en låt", men Disco Judas ble etter hvert "monotone i sine bråangrep på ørene", het det i *Bergensavisen*.

Stein Østbø i *VG* mente derimot at *Reservoir* var ei "variert plate – spesielt i arrangementer". Det ble 4 her også. "Bandet fornyer ikke sjangeren, men formidler den med kraft tyngde og sug", skreiv *Dagbladet* i en kortfattet anmeldelse som endte med samme terningkast. *Universitas* skreiv ganske likt at "bandet flytter ingen musikalske grenser. I stedet resirkulerer de den velbrukte rockeoppskriften med en god dose kreativitet ved å røre inn fiffig synthspill i sin tradisjonelle blanding av intens brølevokal, tungt gitarspill og ivrige trommer". *Reservoir* hadde "en viss variasjon" ved seg, men var noe "pågående og aggressiv" og kunne "lett bli for slitsom og uengasjerende i lengden". En kort anmeldelse i *Lofotposten* framholdt at bandet var "Tøft og spennende i doser, og jeg tror det er best å lytte på dem slik. I doser".

Bjørn Alexander Brem started Gothminister i 1999. Det kom ikke noe mer musikk fra Disco Judas.

Medlemmer
---------

* Bjørn Alexander Brem, vokal og trommer
* Bjørn Aadland, gitar
* Bengt Brattegaard, bass
* Andreas Moxnes, synth og sampling

Diskografi
----------

* *Disco Judas* EP (1997)

1. «Abuser» – 6:34
2. «Too Late» – 5:01
3. «Gonna Leave Me Now» – 4:22
4. «Some Day» – 4:08
5. «Zorg» – 3:56

* *Reservoir* (1999)

1. «Control 4:23
2. «Pull Me Under» – 4:04
3. «Monster» – 9:27
4. «Nuke» – 3:59
5. «Star» – 6:10
6. «Awake» – 6:25
7. «Trying to Be» – 3:23
8. «Reservoir» – 6:38
9. «Apart» – 3:30
10. «Psychodrone I» – 4:52
11. «Psychodrone II» – 6:55

Referanser
----------

1. ↑  "Stemningsfulle discohatere", *Rogalands Avis* 12. februar 1998
2. ↑  Konsertanmeldelse av Kirsti Thisland, *Puls* 21/1995
3. ↑  Konsertanmeldelse av Kjell Henning Thon, *Aftenposten Aften* 26. september 1996
4. ↑  Konsertanmeldelse av Eirik H. Ofstad, *Nordlands Framtid* 13. oktober 1997
5. ↑  Konsertanmeldelse av Torbjørn Øiesvold, *Nordlandsposten* 13. oktober 1997
6. ↑  "Hardtslående disco-judaser", *Bergensavisen* 11. mars 1999
7. ↑  "'Discoforræderne' slipper sin første CD", *Ullern Avis Akersposten* 17. desember 1997
8. ↑  Albumanmeldelse av Kjell Nordeng, *Nordlands Framtid* 14. april 1998
9. ↑  "Disco Judas avslutter norgesturne", *Aftenposten Aften* 24. juni 1999
10. ↑  Albumanmeldelse av Asbjørn Bakke, *Aftenposten Aften* 9. mars 1999
11. ↑  Albumanmeldelse av Ann Kristin Frøystad, *Bergensavisen* 12. mars 1999
12. ↑  Albumanmeldelse av Stein Østbø, *VG* 5. mai 1999
13. ↑  Albumanmeldelse, *Dagbladet* 11. mai 1999
14. ↑  Albumanmeldelse av Ingrid K. Lund, *Universitas* 10. mars 1999
15. ↑  Albumanmeldelse av Johnny Andreassen, *Lofotposten* 25. mars 1999
16. ↑  Discogs